ການຄຸ້ມຄອງວຽກງານພາສີ, ອາກອນ ແລະ ຄັງເງິນແຫ່ງຊາດຕ້ອງມີຄວາມເປັນເອກະພາບ
ໃນກອງປະຊຸມແນະນໍາການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ແລະ ແຜນງົບປະມານແຫ່ງລັດປະຈໍາປີ 2018 ທີ່ຈັດຂຶ້ນໃນວັນທີ 26 ທັນວາ 2017 ທີ່ຫໍປະຊຸມແຫ່ງຊາດ, ທ່ານ ບຸນໂຈມ ອຸບົນປະເສີດ ຮອງລັດຖະມົນຕີກະຊວງການເງິນ ໄດ້ສະເໜີຄໍາແນະນໍາກ່ຽວກັບການຄຸ້ມຄອງວຽກງານພາສີ, ສ່ວຍສາອາກອນ ແລະ ຄັງເງິນແຫ່ງຊາດ ສະບັບເລກທີ 4040/ກງ ລົງວັນທີ 21 ພະຈິກ 2017 ເພື່ອຮັບປະກັນການຈັດຕັ້ງປະຕິບັດ ການຄຸ້ມຄອງວຽກງານພາສີ, ສ່ວຍສາອາກອນ ແລະ ຄັງເງິນແຫ່ງຊາດ ລວມສູນຕາມສາຍຕັ້ງຂຶ້ນໂດຍກົງກັບກະຊວງການເງິນຕາມກົດໝາຍ ແລະ ລະບຽບການ, ການແບ່ງຄວາມຮັບຜິດຊອບ, ການປະສານສົມທົບລະຫວ່າງກະຊວງການເງິນກັບອົງການປົກຄອງທ້ອງຖິ່ນແຕ່ລະຂັ້ນໃຫ້ມີຄວາມເປັນເອກະພາບ.
ທ່ານ ບຸນໂຈມ ອຸບົນປະເສີດ ຮອງລັດຖະມົນຕີກະຊວງການເງິນ ເນັ້ນຕື່ມອີກວ່າ: ຄໍາແນະນໍາສະບັບດັ່ງກ່າວແມ່ນໄດ້ມີການກໍານົດຄວາມຮັບຜິດຊອບຂອງກະຊວງການເງິນເປັນຕົ້ນ: ດ້ານກົງຈັກການຈັດຕັ້ງແມ່ນຈະຕ້ອງໄດ້ມີການຄົ້ນຄວ້າ, ປັບປຸງກົງຈັກການຈັດຕັ້ງຂອງພາສີ, ສ່ວຍສາອາກອນ ແລະ ຄັງເງິນແຫ່ງຊາດ ແຕ່ສູນກາງລົງຮອດທ້ອງຖິ່ນ, ກໍານົດພາລະບົດບາດ, ໜ້າທີ່ຂອບເຂດສິດ ແລະ ລະບອບແບບແຜນວິທີເຮັດວຽກ, ກົນໄກການປະສານສົມທົບລະຫວ່າງສາຍຕັ້ງ, ສາຍຂວາງພາຍໃນຂະແໜງການເງິນດ້ວຍກັນ, ພ້ອມທັງ, ກໍານົດຄວາມຮັບຜິດຊອບຂອງອົງການປົກຄອງທ້ອງຖິ່ນຮັບຜິດຊອບໂດຍກົງຕໍ່ວຽກງານປັບປຸງກໍ່ສ້າງພັກ ແລະ ຍົກສູງບົດບາດການນໍາພາຂອງບັນດາການຈັດຕັ້ງພັກ ແລະ ສະມາຊິກພັກຂອງພາສີ, ສ່ວຍສາອາກອນ ແລະ ຄັງເງິນແຫ່ງຊາດຕາມກົດລະບຽບຂອງພັກ, ກໍານົດຄວາມຮັບຜິດຊອບຂອງຂະແໜງການເງິນແຂວງ, ນະຄອນຫລວງຕໍ່ສາມຂະແໜງສາຍຕັ້ງ ແລະ ຄວາມຮັບຜິດຊອບຂອງຫ້ອງການການເງິນເມືອງ, ເທດສະບານ, ນະຄອນລວມທັງ, ການປະສານສົມທົບລະຫວ່າງກະຊວງການເງິນກັບອົງການປົກຄອງທ້ອງຖິ່ນ ແລະ ອື່ນໆທີ່ກໍານົດໃນຄໍາແນະນໍາສະບັບດັ່ງກ່າວ.
ທັງນີ້, ກໍ່ເພື່ອເປັນບ່ອນອີງໃນການຈັດຕັ້ງປະຕິບັດຕາມການແບ່ງຄວາມຮັບຜິດຊອບ, ກົນໄກການປະສານສົມທົບລະຫວ່າງກະຊວງການເງິນກັບອົງການປົກຄອງທ້ອງຖິ່ນແຕ່ລະຂັ້ນໃຫ້ໄດ້ຮັບຜົນດີ, ມີປະສິດທິພາບ ແລະ ປະສິດທິຜົນສູງໃນການປະຕິບັດຕົວຈິງຖ້າມີບັນຫາໃດບໍ່ສອດຄ່ອງ ແລະ ມີຄວາມຫຍຸ້ງຍາກແມ່ນຈະໄດ້ສືບຕໍ່ປັບປຸງ ແລະແກ້ໄຂໃນແຕ່ລະໄລຍະ.